text: Tinglev Station er blevet skrot-kirkegård for næsten nye tog
  21 januar 2017 kl. 14.48
  DSB har udfaset 23 IC2-tog, da de simpelthen er for dårlige. De skrottede vogne står på Tinglev Station, og skal aldrig ud at køre mere.
  IC2-togene blev taget ud af drift den 25. august 2016, og er nu havnet på Tinglev Station. De er blevet kasseret, fordi de ikke lever op til DSBs krav om stabilitet, som er nødvendigt for, at de kan bruges i tog-driften.
  På grund af mange fejl i togene, er de aldrig rigtigt kommet i gang med at køre, og er kun i meget lille omfang anvendt i trafikken.
  IC2-togene blev bestilt i Italien i 2002, men kom først til Danmark med flere års forsinkelse i 2012 - pris 800 millioner kroner.
  Firmaet, der har bygget dem er Ansaldo Breda - det samme firma, der producerede de udskældte IC4tog.
  DSB har nu foretaget en nedskrivning på 588 millioner kroner af IC2-flådens 23 togsæt, og DSB siger til TV SYD, at de endnu ikke ved, hvad der skal ske med de kasserede tog, så foreløbig bliver de holdende i det sønderjyske.
  